# Bisbat de Sant Feliu de Llobregat

El bisbat de Sant Feliu de Llobregat és una de les dues noves diòcesis catalanes creades el 2004 com a segregació de l'arquebisbat de Barcelona (l'altra és el bisbat de Terrassa).

## Història

El 15 de juny de l'any 2004 una butlla del papa Joan Pau II decretava l'escissió de 9 arxiprestats de l'Arxidiòcesi de Barcelona (el Prat de Llobregat, Sant Boi de Llobregat, Sant Feliu de Llobregat, Sant Vicenç dels Horts, Montserrat, Garraf, Vilafranca del Penedès, Anoia i Piera-Capellades) per a crear la nova diòcesi, amb seu en aquesta ciutat i que comprèn el territori de les comarques del Garraf i el Penedès, així com bona part del Baix Llobregat i poblacions de l'Anoia i del Vallès Occidental. Com a primer bisbe de la nova diòcesi va ser nomenat monsenyor Agustí Cortés Soriano, que va iniciar el seu ministeri episcopal el 12 de setembre de 2004. En el primer any i mig es van anar creant els diversos organismes, delegacions i serveis diocesans per atendre les diferents necessitats. Com a catedral s'ha adoptat sense modificacions la que fins ara era l'església parroquial de Sant Llorenç a Sant Feliu de Llobregat.
El 6 de maig de 2007 va ser un dia solemne per la proclamació del patronatge diocesà de la Mare de Déu de Montserrat. En el context d'aquesta celebració es van presentar també les conclusions dels treballs realitzats entorn el primer objectiu pastoral “Pertinença i corresponsabilitat diocesana”.
El 23 d'octubre de 2010 es va inaugurar la “Casa de l'Església”, al Carrer d'Armenteres 35 de Sant Feliu de Llobregat. La nova seu del bisbat vol ser lloc de trobada i de serveis i eina de suport per a comunitats i parròquies, grups i moviments, on es desenvolupa la vida concreta dels cristians.
El 16 de març de 2013 va tenir lloc l'acte formal de Constitució de Càritas Diocesana de Sant Feliu de Llobregat, segons el decret d'erecció de Càritas Diocesana, signat pel bisbe Agustí el dia anterior.
El 17 de maig de 2015, durant la celebració de cloenda del 10è aniversari diocesà a Montserrat, es van donar a conèixer els tres eixos que articulen el Pla Pastoral que guia la vida de la diòcesi de Sant Feliu de Llobregat fins al 2018: una crida a l'autenticitat de vida, a l'evangelització i a la renovació de les estructures.
El 8 d'octubre del 2024 fou nomenat nou bisbe de la diocesi el dominic Xabier Gómez García.

## Vicaries
### Vicaria del Llobregat

El Vicari episcopal és Mn. Joan Peñafiel i té aquests arxiprestats:
* Bruguers
Arxipreste: Mn. Xavier Ribas Matamoros. Conté 13 parròquies.
* Sant Boi de Llobregat
Arxipreste: Mn. Joan Peñafiel i Maireles. Conté 8 parròquies.
* Sant Feliu de Llobregat
Arxipreste: Mn. Gaspar Mora Bartrès Conté 10 parròquies.
* Sant Vicenç dels Horts
Arxipreste: Mn. Antoni Roca Roig. Conté 10 parròquies.
* Montserrat
Arxipreste: P. Josep Maria Henríquez Farreras. Conté 17 parròquies.

### Vicaria del Penedès-Anoia-Garraf

El Vicari episcopal és Mn. Xavier Aymerich i Miñarro i té aquests arxiprestats:
* Garraf
Arxipreste: Mn. Josep Pauses Mas Conté 12 parròquies.
* Vilafranca del Penedès
Arxipreste: Mn. Josep Puig i Font. Conté 30 parròquies.
* Anoia
Arxipreste: Mn. Carles Catasús i Pallerola. Conté 11 parròquies.
* Piera-Capellades
Arxipreste: Mn. Ramon Maria Bosch Vendrell Conté 12 parròquies.

## Estadístiques

(dades a 31-12-2016)
* Superfície: 1.610,7 km²
* Població: 1.006.904 habitantes (Dades INE 2016)
* Municipis: 77
* Comarques: Baix Llobregat (quasi tot), Alt Penedès, Garraf i algunes poblacions del Vallès Occidental, Bages, Anoia
* Arxiprestats: 9
* Parròquies: 123
* Sacerdots diocesans: 89
* Sacerdots extradiocesans: 14
* Diaques permanents diocesans: 19
* Diaques permanents extradiocesans: 1
* Congregacions religioses masc. : 11
* Congregacions religioses fem. : 26

## Referències

* 1 2 Redacció «Sant Feliu celebrarà al setembre els deu anys de la diòcesi». Catalunya Religió, 14-06-2014 [Consulta: 16 juny 2014].
* ↑ «Qui és Xabier Gómez García?». Catalunya Religió, 08-10-2024 [Consulta: 8 octubre 2024].

## Vegeu també

* Diòcesis dels Països Catalans

## Enllaços externs

* Bisbat de Sant Feliu de Llobregat (català)
* Anuari pontifici del 2005 i anteriors, publicat a www.catholic-hierarchy.org a la pàgina Bisbat de Sant Feliu de Llobregat (anglès)
* Butlla Varia inter munera(llatí)